太湖石歌
作者：吳融
朝代：唐

paragraphs: 洞庭山下湖波碧，波中萬古生幽石。
鐵索千尋取得來，奇形怪狀誰能識。
初疑朝家正人立，又如戰士方狙擊。
又如防風死後骨，又如於菟活時額。
又如成人楓，又如害癭柏。
雨過上停泓，風來中有隙。
想得沈潛水府時，興雲出雨蟠蛟螭。
今來硉矹林庭上，長恐忽然生白浪。
用時應不稱媧皇，將去也堪隨博望。
噫嘻爾石好憑依，幸有方池幷釣磯。
小山叢桂且爲伴，鍾阜白雲長自歸。
何必豪家甲第裏，玉闌干畔爭光輝。
一朝荆棘忽流落，何異綺羅雲雨飛。